পুরোদস্তুর বাঙালি বেশে কলেজস্ট্রিটের ফুটপাতে কল্কি কেকলাঁ

কলকাতা: শীতের কলকাতায় কল্কি কেকলাঁ (Kalki Koechlin)। প্রযোজক নিখিল আডবাণীর আগামী সিরিজ ‘কহর’-এর শুটিংয়ে শহরে বলিউড অভিনেত্রী কল্কি। বিপরীতে পরমব্রত চট্টোপাধ্যায় (Parambrata Chattopadhyay)। বছর খানেক আগে স্পষ্ট বাংলা উচ্চারণে ‘ঘুম পাড়ানি মাসি-পিসি’ গেয়ে সকলকে তাক লাগিয়ে দিয়েছিলেন কল্কি কেকলাঁ (Kalki Koechlin)। এবার সেই বলিউড অভিনেত্রীকেই পুরোদস্তুর বাঙালি বেশে কলেজস্ট্রিটের ফুটপাতে দেখা গেল। গায়ে সাদার উপরে লাল সুতোর কাজের নরম শাল। কল্কি বসে চেয়ারে। যেন পাশের বাড়ির মেয়ে!

কখনও সবুজ শাড়িতে সেজে গায়ে সাদা শাল জড়িয়ে ফোনের স্ক্রিনে চোখ তো কখনও বা আবার শীতের নরম রোদ গায়ে মেখে পরমব্রত চট্টোপাধ্যায়ের সঙ্গে দেদার আড্ডায় মেতেছেন কল্কি। কানাঘুষো শোনা গেল, প্রাথমিকভাবে সিরিজের নাম ঠিক করা হয়েছে ‘কাহের’।সূত্রের খবর, এই সিরিজে অহনা নামের এক বঙ্গতনয়ার ভূমিকায় অভিনয় করছেন কল্কি কেকলাঁ। প্রথমবার পরমব্রত চট্টোপাধ্যায়ের সঙ্গে কাজ। কিন্তু শট দেওয়ার ক্ষেত্রে কোনও জড়তা নেই। দিব্যি বঙ্গললনা সাজে উত্তল কলকাতার অলি-গলিতে পরিচালকের নির্দেশমাফিক শট দিচ্ছেন। হাড়কাঁপানো ঠান্ডায় কখনও বা আবার গায়ের শালও সরিয়ে দিতে হচ্ছে!বাগবাজারের ঘাটে, কলেজস্ট্রিটের বিভিন্ন চত্বরে শুটিং করেছেন বলিউড অভিনেত্রী। আবার শট দেওয়ার ফাঁকে সাতসকালে আদ্যোপান্ত বাঙালিদের মতো লুচি-তরকারি দিয়ে প্রাতঃরাশও সেরেছেন কল্কি। শুটের ফাঁকে কলেজ স্ট্রিটে ফুটপাথের উপরে বসে থাকতে দেখা গিয়েছে জুটিকে। প্রসঙ্গত, এই প্রথম পর্দায় এক ফ্রেমে আসতে চলেছেন পরম-কল্কি।